Operasies gekanselleer weens tekort aan narkoseArgieffoto Operasies wat nie dringend is nie, is glo vandeesweek by die Chris Hani Baragwanath-hospitaal in Johannesburg gekanselleer as gevolg van ŉ tekort aan narkose. Jack Bloom, die DA in Gauteng se woordvoerder van gesondheid, het Vrydag in ŉ verklaring gesê daar is ŉ nypende tekort aan narkose in die provinsie. “Ander hospitale in die provinsie ervaar soorgelyke tekorte, maar die departement erken nie dat daar ŉ dreigende krisis is nie,” het Bloom gesê. Hy het gesê dit is die nasionale departement se skuld omdat farmaseutiese tenders laat toegeken word en die kontrakte van sekere gekodeerde medisyne verwyder is. Prince Hamnca, woordvoerder van die departement, was nie vir kommentaar beskikbaar nie.